**MEMORANDS**

**par epidemioloģiski drošas un sociāli atbildīgas komercprakses īstenošanu viesmīlības nozarē**

**Preambula: Viesmīlības nozari pārstāvošās organizācijas uzskata, ka sabiedrības veselība ir lielākā vērtība, un apņemas darīt visu, lai saglabātu un veicinātu sabiedrības veselību, īstenojot sociāli atbildīgu un epidemioloģiski drošu komercpraksi.**

Covid-19 infekcijas izplatība Latvijā ir būtiski ietekmējusi sabiedrības dzīves ritmu. Rūpējoties par savu un ģimenes veselību, lielākā daļa iedzīvotāju ir būtiski pārskatījuši ikdienas paradumus, ar izpratni pieņemot dažādus fiziskās distancēšanās ierobežojumus un ieviešot papildu higiēnas pasākumus. Nenoliedzami, arī uzņēmējus un darbiniekus ir būtiski skārusi Covid-19 infekcijas izplatība. Viena no vissmagāk cietušajām ir viesmīlības nozare - naktsmītnes un sabiedriskās ēdināšanas uzņēmumi.

Apzinoties, kādas negatīvas sekas Covid-19 infekcijas ilgstoša izplatība var radīt sabiedrības veselībai, drošībai un tautsaimniecībai, viesmīlības nozare iestājas par **epidemioloģiski drošas un** **sociāli atbildīgas komercprakses īstenošanu** **uzņēmumos**, apņemoties proaktīvi veikt visus nepieciešamos pasākumus Covid-19 infekcijas izplatības risku mazināšanai sabiedriskās ēdināšanas vietās un naktsmītnēs.

Lai veicinātu Covid-19 infekcijas izplatības ierobežošanu un maksimāli mazinātu vīrusa izplatības riskus naktsmītnēs un sabiedriskās ēdināšanas vietās, viesmīlības nozares dalībnieki, to pārstāvošie sociālie partneri, Ekonomikas ministrija un Iekšlietu ministrija ministru personā noslēdz šādu **memorandu par epidemioloģiski drošas un sociāli atbildīgas komercprakses īstenošanu viesmīlības nozarē (turpmāk – memorands):**

1. puses apņemas stiprināt dialogu un sadarbību, lai izstrādātu, pastāvīgi pilnveidotu un praksē īstenotu viesmīlības nozarei piemērotākos rīcības scenārijus Covid-19 infekcijas izplatības ierobežošanai atbilstoši faktiskajai vīrusa izplatības situācijai valstī;
2. **viesmīlības nozares dalībnieki un to pārstāvošo sociālo partneru biedri** apņemas savā darbībā ievērot normatīvajos aktos noteiktos Covid-19 infekcijas ierobežošanas pasākumus, kā arī sociāli atbildīgi īstenot epidemioloģiskās drošības pasākumus:
	1. stingri ievērot Ministru kabineta 2020. gada 9. jūnija noteikumos Nr. 360 “Epidemioloģiskās drošības pasākumi Covid-19 infekcijas izplatības ierobežošanai” noteiktās epidemioloģiskās drošības prasības;
	2. sociāli atbildīgi izvērtēt un ierobežot aktivitātes, kas varētu motivēt apmeklētājus ilgāk uzturēties sabiedriskās ēdināšanas pakalpojuma sniegšanas vietā;
	3. izmantot pēc iespējas vienotus Covid-19 infekcijas izplatības ierobežošanai paredzētos informatīvos materiālus (vizuālos materiālus izvietot uz galdiem u.tml.);
	4. izvietojot informāciju un komunikācijā ar klientiem, izturēties atbildīgi, lai mazinātu Covid-19 izplatības riskus;
	5. ja nepieciešams, ieviest individuālus papildu pasākumus sabiedriskās ēdināšanas vietā Covid-19 infekcijas izplatības risku mazināšanai (ja iestāsies ļoti augsts Covid-19 infekcijas izplatības risks valstī vai konkrētajā reģionā);
	6. sadarboties ar Valsts policiju un citām institūcijām sabiedriskās kārtības un epidemioloģiskās drošības prasību nodrošināšanai;
	7. izskatīt saņemtās sūdzības par normatīvajos aktos un sadarbības memorandā minēto epidemioloģiskās drošības prasību neievērošanu un nekavējoties tās novērst.
3. **Ekonomikas ministrija apņemas:**
	1. koordinēt sadarbību ar memorandā iesaistītajām pusēm, lai risinātu viesmīlības nozarē aktuālos jautājumus, kas saistīti ar attiecīgiem epidemioloģiskās drošības pasākumu izstrādes un īstenošanas aspektiem;
	2. sniegt atbalstu naktsmītņu un sabiedriskās ēdināšanas nozares dalībniekiem, informējot par aktuālajiem epidemioloģiskās drošības pasākumiem un sniedzot nepieciešamos skaidrojumus.
4. **Iekšlietu ministrija apņemas:**
	1. sniegt atbalstu sabiedriskās ēdināšanas nozares dalībniekiem situācijās, kad apmeklētājs atsakās ievērot normatīvajos aktos un sabiedriskās ēdināšanas nozares dalībnieku noteiktos epidemioloģiskās drošības pasākumus;
	2. savas kompetences ietvaros sniegt atbalstu sabiedriskās ēdināšanas nozares dalībniekiem attiecīgo epidemioloģisko prasību vienotas izpratnes veidošanā, pēc iespējas savā darbībā īstenojot “konsultē vispirms principu”.
5. Memoranda izpildes ietvaros Puses neuzņemas nekādas finansiālas saistības. Pušu sadarbība ir brīvprātīga.
6. Visus jautājumus un domstarpības, kas saistītas ar memoranda izpildi, Puses risina sarunu ceļā.
7. Memorands stājas spēkā tajā dienā, kad to ir parakstījusi Ekonomikas ministrija, Iekšlietu ministrija un vismaz viens no šī memoranda 2.punktā minētajām personām. Memorands ir spēkā tik ilgi, kamēr pastāv ierobežojumi un piesardzības pasākumi saistībā ar Covid-19 infekcijas izplatību.

|  |  |  |
| --- | --- | --- |
| Ekonomikas ministrijas vārdā ekonomikas ministrs J.Vitenbergs:\_\_\_\_\_\_\_\_\_\_\_\_\_\_\_\_\_\_ | Iekšlietu ministrijas vārdā iekšlietu ministrs S.Ģirģens:\_\_\_\_\_\_\_\_\_\_\_\_\_\_\_\_\_ | Latvijas Darba devēju konfederācijas ģenerāldirektore L.Meņģelsone:\_\_\_\_\_\_\_\_\_\_\_\_\_\_\_\_\_\_\_\_ |
| Latvijas Viesnīcu un restorānu asociācijas prezidents J.Naglis:\_\_\_\_\_\_\_\_\_\_\_\_\_\_\_\_\_\_\_ | Latvijas Restorānu biedrības prezidents J.Jenzis:\_\_\_\_\_\_\_\_\_\_\_\_\_\_\_\_\_\_\_\_ | Latvijas Tirgotāju asociācijas prezidents H.Danusēvičs:\_\_\_\_\_\_\_\_\_\_\_\_\_\_\_\_\_\_ |
| Latvijas Lauku tūrismaasociācija "Lauku ceļotājs" prezidente A.Ziemele:\_\_\_\_\_\_\_\_\_\_\_\_\_\_\_\_\_\_ | Latvijas Bārmeņu federācijas prezidents R.Akerblūms:\_\_\_\_\_\_\_\_\_\_\_\_\_\_\_\_\_\_ | Latvijas Bāru asociācijas valdes loceklis E.Grišulis:\_\_\_\_\_\_\_\_\_\_\_\_\_\_\_\_\_\_ |
| Latvijas Ēdinātāju apvienības valdes loceklis G.Bredovskis:\_\_\_\_\_\_\_\_\_\_\_\_\_\_ | Latvijas Vīnziņu asociācijas prezidents J.Kaļķis:\_\_\_\_\_\_\_\_\_\_\_\_\_\_\_\_\_\_ | Latvijas Sakaru darbinieku arodbiedrības valdes priekšsēdētāja I.Liepiņa:\_\_\_\_\_\_\_\_\_\_\_\_\_\_\_\_\_\_ |